“ኢትዮጵያ የኮቪድ-19 ወረርሽኝን ስርጭት ለመገደብ የወሰደችው እርምጃ በምሳሌነት የሚጠቀስ ነው″ የተ.መ.ድ ከፍተኛ ኮሚሽነር ሚሸል ባቼሌት
“ኢትዮጵያ የኮቪድ-19 ወረርሽኝን ስርጭት ለመገደብ የወሰደችው እርምጃ በምሳሌነት የሚጠቀስ ነው″ የተ.መ.ድ ከፍተኛ ኮሚሽነር ሚሸል ባቼሌት
አዲስ አበባ፦ የኮቪድ-19 ወረርሽኝ ከተከሰተ ጊዜ ጀምሮ የበሽታውን ስርጭት ለመገደብ ኢትዮጵያ የወሰደችው እርምጃ በምሳሌነት የሚጠቀስ መሆኑን የተ.መ.ድ የሰብዓዊ መብቶች ከፍተኛ ኮሚሽነር ሚሸል ባቼሌት አስታውቀዋል። ጄኔቫ የሚገኘውን የኢፌዴሪ ኤምባሲን ጠቅሶ የውጭ ጉዳይ ሚኒስቴር ቃል አቀባይ ጽ/ቤት ትናንት እንዳስታወቀው፤ የኮቪድ-19 ወረርሽኝ ከተከሰተ ጊዜ ጀምሮ የበሽታውን ስርጭት ለመገደብ ኢትዮጵያ በርካታ ቁጥር ያላቸው የሕግ ታራሚዎችን በይቅርታ እና ምህረት በመልቀቅ የወሰደችው እርምጃ በምሳሌነት የሚጠቀስ በመሆኑ ሌሎች አገሮችም ይህን ፈለግ እንዲከተሉ ጥሪ አቅርበዋል። 
ይህን ጊዜ ለመሻገር የባለብዙ ወገን መድረኮች አስፈላጊነት ከየትኛውም ጊዜ በላይ ልቆ መገኘቱንና ትብብር እና የሕግ የበላይነት መሰረታዊ መርሆዎች ሆነው መዝለቅ እንዳለባቸው አመልክተዋል። ለበሽታው ተጋላጭ ለሆኑ የማህበረሰብ ክፍሎች እና በማደግ ላይ ላሉ አገሮች የሚሰጠው ትኩረት የትግሉ ምሰሶ መሆን እንደሚገባውም አመልክተዋል። ሁሉም አገሮች የቫይረሱ ተጠቂዎችን በመከታተል፣ ለይቶ በማቆየት እና የጤና ዕርዳታ የሚሰጡበትን አግባብ በመምራት እና በማስተባበር ረገድ የዓለም የጤና ድርጅት እየተወጣ ለሚገኘው ውጤታማ ሚና ሙሉ ድጋፍ መስጠት እንደሚያስፈልግም ጠቁመዋል።
 በማደግ ላይ የሚገኙ በርካታ አገሮች ወረርሽኙ የሚያስከትለውን የምጣኔ ሀብት እና ማህበራዊ ተጽዕኖ ለመቋቋም የሚደርጉትን ጥረት ለመደገፍ የሚያግዙ ከዕዳ ነፃ የማድረግ፣ በዓለም የገንዘብ ድርጅት በኩል የፋይናንስ አቅርቦትን የማስፋት እና ለዓለም አቀፍ የሰብዓዊ ዕርዳታ ፈንድ ተጨማሪ ድጎማ እንደሚያስፈልግ አመልክተዋል። ለአብነትም የአፍሪካ ልማት ባንክ በዓለም ትልቅ የተባለለትን ሦስት ቢሊየን የአሜሪካን ዶላር የሚያወጣ የማህበራዊ ቦንድ ስርዓት በማጽደቅ አገሮች የጤና ስርዓታቸውን እንዲያጎለብቱ እና መሰረታዊ ሸቀጦችን እና መድሐኒቶችን ለሕዝብ ማቅረብ ይችሉ ዘንድ እየወሰደ ያለው እርምጃ አድናቆት እንደሚቸረው አመልክተው ፣ ሌሎች አገሮች እና ተቋማትም መሰል እንቅስቃሴዎች ላይ በንቃት እንዲሳተፉ ጥሪ አቅርበዋል።
 የተቀናጀ እና በአዳዲስ ሃሳቦች የታገዘ አመራር የሚያስፈልግበት ዘመን በመሆኑ በአካል ብንራራቅም በተግባር አንድነት መቆማችን ተጠናክሮ ይቀጥላል ብለዋል። የምክር ቤቱ የወቅቱ ፕሬዚዳንት ኦስትሪያ ባስደመጠችው የመክፈቻ ንግግር፣ ዓለም ባልተዘጋጀችበት ሁኔታ ይህ ወረርሽኝ መከሰቱ ከፍተኛ ጉዳት ለማድረሱ ዋናው ምክንያት መሆኑንና በሰብዓዊ መብቶች አጠባበቅ ላይ ቀላል የማይባል ጫና በማሳረፉ ሁሉም በመተባበር ስሜት ይህን መቅሰፍት በአሸናፊነት እንደሚሻገር እምነቷ መሆኑን ገልጻለች።
 በተጨማሪም ከፖለቲካ ትርፍ ይልቅ ሕይወት ማዳን መቅደም እንደሚገባው፣ አገሮች ያላቸውን የፖሊሲ እና ርዕዮተ-ዓለማዊ ልዩነቶች ወደ ጎን ገሸሽ በማድረግ ሰብዓዊነት እንዲያሸንፍ የበኩላቸውን ድጋፍ እንዲያደርጉ አሳስባለች። ከትናንት በሲቲያ በተካሄደው የቪዲዮ ኮንፈረንሱ ላይ በጄኔቭ የኢ.ፌ.ዴ.ሪ ቋሚ መልዕክተኛ እና ባለሙሉ ስልጣን አምባሳደር ዘነበ ከበደን ጨምሮ ከአራት መቶ በላይ የመንግሥት፣ የልማት ተቋማት እና መንግሥታዊ ያልሆኑ ድርጅቶች ተጠሪዎች የተሳተፉ ሆነዋል። በኮንፈረንሱም በርካታ ጉዳዮች ተዳስሰዋል።
አዲስ ዘመን ሚያዝያ 3/2012
በጋዜጣው ሪፖርተር